
Н  А  Р  Е  Д  Б  А

за условията и реда за установяване на жилищни нужди, настаняване под наем и продажба на общински жилища в община Нова Загора

Г л а в а  п ъ р в а

ОБЩИ РАЗПОРЕДБИ

Чл. 1. (1) Наредбата има за цел, в съответствие със Закона за общинската собственост (ЗОС), действащите закони и подзаконови нормативни актове да определи условията и редът за установяване на жилищни нужди, за настаняване в жилища за отдаване под наем, резервни и ведомствени жилища, както и условията и редът за продажба на общински жилища.

(2) Не се допуска пренаемане на общински жилища. При констатиране на пренаемане - наемното правоотношение се прекратява незабавно.

            (3) Не се допуска предоставяне и използване на общински жилища за нежилищни нужди.

(4) Забраната по ал. 3 не се прилага, когато общината разполага със свободни жилища за настаняване, за които няма нуждаещи се граждани, отговарящи на условията по чл. 43 и 45 от ЗОС. В тези случаи използването на общински жилища за нежилищни нужди е допустимо след промяна на предназначението им по реда на Закона за устройство на територията. Отдаването им под наем се извършва по реда на Наредбата по чл. 8, ал. 2 от ЗОС. 

Чл. 2. (1) Жилищата, собственост на общината, по своето предназначение са: 

1. за настаняване под наем на граждани с установени жилищни нужди;

2. за продажба, замяна и обезщетяване на бивши собственици, чийто имоти са отчуждени за общински нужди;

3. ведомствени;

4. резервни;

(2) Кметът на Общината чрез служба “Общинска собственост” организира управлението на жилищата по ал. 1.

Чл. 3. (изм. – Решение № 615/21.06.2018 г.) Броят, видът и местонахождението на отделните видове общински жилища се определя от Общинския съвет по предложение на Кмета на Общината. 

Г л а в а   в т о р а

ОБЩИНСКИ ЖИЛИЩА

Р а з д е л  І

Жилища за отдаване под наем

Чл. 4. В жилищата за отдаване под наем се настаняват за срок до 5 години:

1. лица с жилищни нужди, установени при условията и по реда, определени в глава трета от Наредбата;

            2. наематели на общински жилища, които се засягат от ново строителство, надстрояване или пристрояване, основен ремонт или реконструкция; 

3.  лица, жилищата на които са възстановени на бившите им собственици по реда на чл. 7 от Закона за възстановяване на собствеността върху одържавени недвижими имоти;

Чл. 5.  Настаняването под наем се извършва по условията и по реда на Глава трета от Наредбата, със Заповед на кмета на Общината. В Заповедта се посочват вида и местонахождението на жилището, трите имена и ЕГН на настаненото лице, броя на членовете на семейството му, срока за настаняване, наемната цена и начина на плащането й. Въз основа на Заповедта по ал. 1 се сключва писмен договор за отдаване под наем. 

Чл. 6. (1) Наемните правоотношения се прекратяват поради:

1. неплащане на наемната цена или консумативните разноски за повече от 3 месеца;

2. извършване на ново строителство, надстрояване или пристрояване, основен ремонт или реконструкция, когато се засягат обитавани помещения;

3. нарушаване на добрите нрави;

4. неполагане грижата на добър стопанин при ползване на жилището;

5. изтичане срока за настаняване;

6. отпадане на условията за настаняване на наемателя в общинско жилище;

7. използване на жилището не по предназначение;

8. при констатирано установяване на пренаемане.
9. (Реш.№ 732/29.03.2011 г.) при констатиране, че жилището не се обитава;
10. (Реш.№ 732/29.03.2011 г.) при две и повече нарушения на Правилника по чл. 11, ал. 3 от Закона за управление на етажната собственост.
(2) Наемното правоотношение се прекратява със заповед на кмета на общината. В заповедта се посочват основанието за прекратяване на наемното правоотношение и срокът за опразване на жилището, който не може да бъде по – дълъг от един месец.

(3) При изтичане срока на настаняване наемното правоотношение може да бъде удължено, ако наемателят отговаря на условията за настаняване под наем в общинско жилище.

Р а з д е л  ІІ

Резервни жилища

Чл. 7. В резервните жилища се настаняват под наем за срок не по-дълъг от две години лица:

1. жилищата на които са станали негодни за обитаване в резултат на природни и стихийни бедствия и аварии или са застрашени от самосрутване; 

2. в семействата на които са налице остри социални или здравословни проблеми.

Чл. 8. (1) (изменена с Решение №312/16.01.2025г.) Лицата по чл. 7 подават  декларация по чл. 18, ал. 2, декларация за обстоятелствата по чл. 7 и молба за настаняване до кмета на общината чрез служба “Общинска собственост”;

(2) Обстоятелствата по предходния член се установяват от комисията по чл. 22, която прави писмено мотивирано предложение до кмета на общината, след изрично установяване, че лицата или членовете на семейството им не притежават годни за обитаване жилище или вила;

(3) Настаняването се извършва със Заповед на кмета на Общината, в която се определят: вида и местонахождението на резервното жилище, основанието за настаняване, трите имена и ЕГН на настаненото лице и броя на членовете на семейството; срока за настаняване; размера и начина на плащане на наемната цена. Въз основа на заповедта се сключва писмен договор за наем.

Чл. 9. отменен 2008 г.

Чл. 10. (1) Наемните правоотношения се прекратяват при условията на чл. 6;

(2) (отм. – Решение № 615/21.06.2018 г.) 
Р а з д е л  ІІІ

Ведомствени жилища

Чл. 11 Ведомствените жилища са предназначени за осигуряване на жилищна площ временно, до прекратяване на трудовото правоотношение или служебното правоотношение на щатни служители в общинската администрация, учреждения и заведения на общинска издръжка, когато те и членовете на семейството им нямат друг вид жилищен или вилен имот на територията на Общината.

Чл. 12 (1) (измененa с Решение №312/16.01.2025г.) Лицата подават  декларация за обстоятелствата по чл. 11,  копие от трудов договор/заповед за назначаване и молба за настаняване до кмета на общината чрез служба “Общинска собственост”.

(2) Комисията по чл. 22, проверява обстоятелствата по чл. 11.

(3) Настаняването се извършва със Заповед на кмета на Общината, въз основа на която се сключва договор за отдаване под наем.

Чл. 13. (1) Наемните правоотношения се прекратяват при условията на чл. 6;

(2) Наемните отношения се прекратяват и при прекратяване на трудовите или служебни правоотношения на настанените във ведомствено жилище лица.

(3) Наемните правоотношения не се прекратяват при възникване на ново трудово или служебно правоотношение в срок до един месец, в учреждения или заведения на общинска издръжка.
(4) (нова, приета с Решение №312/16.01.2025г.) Ежегодно до 31 декември на текущата година, наемателят представя декларация за имотно състояние и копие от трудов договор/заповед за назначаване.

Р а з д е л  ІV 

Жилища за продажба и замяна

Чл. 14 (1) Общински жилища за продажба са тези, които могат да се продават след Решение на Общински съвет на:

1. Правоимащи по Закона за уреждане на жилищните въпроси на граждани с многогодишни жилищно – спестовни влогове;

2. Лица, чийто жилища се предвижда да бъдат отчуждени по реда на глава ІІІ от ЗОС;

3. Наемателите, настанени в тях по административен ред.

(2) Служба “Общинска собственост”, след писмена молба от наемателя и проучване на наличния жилищен фонд, подготвя списък на жилищата, които се предлагат да бъдат определени за продажба. В списъка с предимство се включват жилища, намиращи се в сгради – етажна собственост, в които повече от 2/3  от обектите са собственост на физически и юридически лица.

(3) В списъка по ал. 2 не могат да се включват резервни жилища. Те не могат да бъдат обект и на други разпоредителни сделки.

(4) Списъка по ал. 2 се разглежда от комисията по чл. 22, утвърждава се от кмета на Общината, който го внася за разглеждане в Общинския съвет. Общинският съвет определя жилищата за продажба по чл. 3.

Чл. 15 (1) Наемател на общинско жилище, който е настанен в него по административен ред, може да го закупи, ако отговаря на следните условия:

1. (отм. - Реш. №714/31.01.2019 г.);

2. Да отговаря на условията за настаняване в общинско жилище, установени по глава трета или да е отговарял на тези условия през предходната календарна година.

3. Да е наемател на общинско жилище на основание настанителна заповед, не по-малко от три години, без прекъсване;

4. Да обитава общинско жилище, предназначено за продажба с включване в списъка по чл. 3;

5. Да няма парични задължения към общината като физическо лице или юридическо лице, той или членовете на семейството му.

(2) Наематели на общински жилища, които са правоимащи по Закона за уреждане на жилищните въпроси на граждани с многогодишни жилищно – спестовни влогове, включени в окончателния списък по чл. 7 от същия закон, могат да закупят жилището, в което са настанени.

 (3) Спестител – правоимащ по Закона за уреждане на жилищните въпроси на граждани с многогодишни жилищно – спестовни влогове може да закупи свободно жилище, ако е обявено за продажба и ако е включен в окончателен списък по чл. 7 на същия закон. Продажбата се извършва по реда на ППЗУЖВГМЖСВ. 

Чл. 16 (1) Продажбата на общински жилища на лицата по чл. 14 (1), т. 1 и 3 се извършва по тяхна писмена молба до кмета на Общината. Към молбата се прилагат настанителна заповед, договор, декларация за семейно и имотно състояние и удостоверение по чл. 15 (1), т. 5.
(2) Кметът на Общината, след положително решение на комисията по чл. 22 възлага изготвяне оценка на жилището съгласно методиката, предвидена в глава четвърта от тази Наредба и съдържаща критерии по чл. 47, ал. 2 от ЗОС.

 (3) След извършване на оценката, служба “Общинска собственост” изготвя мотивирано предложение за продажба, което се внася от кмета на Общината в Общинския съвет. След одобряване на направената оценка, Общинският съвет  упълномощава кмета на Общината да сключи договор за продажба.  Продажбата не може да се извърши на цена, по-ниска от данъчната оценка на имота. 

 (4) (изм. – Решение № 615/21.06.2018 г.) Кметът на Общината издава заповед,  в която се посочва: вида и местонахождението на жилището, купувача, цената и други дължими данъци и такси, както и срока за плащане, който не може да бъде по-дълъг от един месец от влизане в сила на заповедта.

(5) Заповедта се връчва на купувача срещу подпис.

(6) (изм. – Решение № 714/31.01.2019 г.) Ако в посочения в заповедта по ал. 4 срок за плащане, купувачът не заплати дължимите суми, се счита, че се е отказал от закупуване.

(7) След заплащането на цената, на дължимите данъци, такси в посочения в заповедта срок, кметът на общината сключва договор. Продажбата се счита за извършена от датата на сключване на договора;

(8) Договорът за продажба се вписва от и за сметка на купувача в службата по вписвания по местонахождение на имота, след което купувача депозира молба заедно с един екземпляр от вписания договор до кмета на Общината, за отписване на имота от актовите книги за общинска собственост.

Чл. 17. Замяна на общински жилища с жилищни или нежилищни имоти - собственост на държавата, на физически или юридически лица, се извършва при условията и по реда на чл. 40 от Закона за общинската собственост и чл. 41 от Наредбата за реда за придобиване, управление и разпореждане с общинско имущество в община Нова Загора .

(2) Замяната на общински жилища с нежилищни имоти се допуска само ако има свободни общински жилища, за настаняването в които няма нуждаещи се граждани, отговарящи на условията по чл. 43 и 45 от ЗОС или ако върху имота, придобит в резултат на замяната, ще се изградят социални жилища.

Г л а в а   т р е т а

УСЛОВИЯ И РЕД ЗА УСТАНОВЯВАНЕ НА ЖИЛИЩНИ НУЖДИ

Чл. 18.  (1) Право да кандидатстват за настаняване под наем в жилища по чл. 2, ал. 1, т. 1 от Наредбата имат граждани и техните семейства, които отговарят едновременно на следните условия:


1.  (изм.  – Решение № 615/21.06.2018 г.) не притежават жилище, вила годни за постоянно обитаване или повече от ½ идеални части от такива имоти на територията на община Нова Загора; 

2. (изм.  – Решение № 615/21.06.2018 г.) не притежават жилищен или вилен парцел в района на Общината, в районите на населени места от 0, I и II функционален тип на територията на страната;

3.  (изм.  – Решение № 615/21.06.2018 г.) не са прехвърляли имоти по т. 1 и 2 в срок от 10 години преди подаване на заявлението с изключение на прекратяване на съсобственост или дарение в полза на държавата, Общината или организация с идеална цел;


4.  (изм. – Решение № 615/21.06.2018 г.) не притежават имущество в налични парични средства по влогове, акции, дивиденти, моторни превозни средства, земеделски земи, жилищни, вилни имоти и парцели извън тези по т. 1 и 2, фабрики, работилници, магазини, складове за търговска и стопанска дейност, ателиета и други основни и оборотни фондове и средства на обща стойност по-голяма от данъчната оценка на жилище към момента на подаване на заявлението, съответстващо на нуждите за жилищна задоволеност;


5. (изм. – Решение № 615/21.06.2018 г.) средно месечния доход на член от семейството (домакинството) да не надвишава една минимална работна заплата;


6.  (Реш.№ 732/29.03.2011 г.) имат адресна регистрация на територията на Община Нова Загора.

7. не са се самонастанявали в общински жилища или наемното правоотношение за такива жилища не е прекратявано по чл. 6, ал. 1, т. 1, 3 и 4 от Наредбата, освен ако са изтекли повече от 5 години от освобождаване на жилището.


8. (нова – Решение № 615/21.06.2018 г.) нямат парични задължения към общината.
(2) (изм. и доп. – Решение № 615/21.06.2018 г.) Обстоятелствата по чл. 18, ал. 1 се установяват с декларация, придружена със следните документи:
1. по т. 1 и т. 2 – с удостоверение от МДТ за територията на Община Нова Загора, а за територията на цялата страна с декларация;

2. по т. 3 - с удостоверение от Службата по вписвания, че не е прехвърляно недвижимо имущество за последните 10 години;

3. по т. 4 – с декларация;

4. по т. 5 – с представяне на следните документи:

а)  служебна бележка за дохода по месторабота за последните 12 месеца преди подаването на заявлението;

б) документ от Бюро по труда - Нова Загора  за регистрация или не като безработен;

в) документ от дирекция „Социално подпомагане” – Нова Загора, Националния осигурителен институт (НОИ) за получаване или неполучавене на пенсия или друг документ удостоверяващ доходите на кандидатите;

г) документ от Дирекция „Социално подпомагане” - Нова Загора, че лицето получава или не получава целогодишно помощи за изисквания период по Закона за социално подпомагане (ЗСП) и Правилника за неговото приложение (ППЗСП), както и други документи доказващи социално затруднено положение.

д) удостоверение от Общинска служба „Земеделие и гори” за доходи от земеделски земи.”

 (3) (нова – Решение № 615/21.06.2018 г.) Информацията по т. 6, т. 7 и т. 8 се проверява служебно от комисията по чл. 22, ал. 1. 

(4) (нова – Решение № 615/21.06.2018 г.) В декларацията по чл. 18, ал. 2 се посочват:
1. трите имена на заявителя, ЕГН, възраст, постоянен, настоящ адрес и продължителност на адресната регистрация, месторабота, гражданство, семейно положение на членовете на семейството (домакинството), месторабота, постоянен и настоящ адрес; трите имена на членовете на семейството (домакинството), родствени връзки, ЕГН-та, месторабота;

2. адреса и жилищните условия, при които живее семейството (домакинството) към момента на подаване на заявлението: вписват се данни за вида, размера и собствеността и продължителността на обитаваните помещения; ако е налице свободен наем - данни за наемодателя, копие от договора за наем. 
3. данни за извършени сделки с недвижими имоти. 

4. притежавано имущество - изброяване на налични парични средства по влогове, дялове, акции, облигации, ДЦК /държавни ценни книжа/, компенсаторни бонове, земеделски бонове и др. ценни книжа, дивиденти, моторни превозни средства и други дълготрайни и краткотрайни активи, когато общата стойност е по-малка от една втора от данъчната оценка на жилище към момента на подаване на заявлението, съответстващо на нуждите за жилищна задоволеност;

5. общ годишен доход на членовете на семейството (домакинството) за предходната година, формиран от заплати и пенсии, както и допълнителни доходи от хонорари, граждански договори, търговска и стопанска дейност, отдаване под наем на собствени имоти, земеделски земи под аренда и други;

6. данни за предишни вписвания в картотеките;

7. други данни.

8. Декларацията се подписва от всички пълнолетни членове на семейството (домакинството). 

Чл. 19.  (1) Стойността на притежаваното имущество по чл. 18, ал. 1, т. 4 се определя  по данъчна оценка, а за МПС по застрахователната стойност.

1. (отм. – Решение № 615/21.06.2018 г.) 

2.  (отм. – Решение № 615/21.06.2018 г.)  

3.  (отм. – Решение № 615/21.06.2018 г)


4. (отм. – Решение № 615/21.06.2018 г.)  

5.  (отм. – Решение № 615/21.06.2018 г.)


(2) (отм. – Решение № 615/21.06.2018 г.) 
(3) В притежаваното имущество се включват и наличните парични средства, включително и тези по жилищноспестовните влогове и дивидентите.


Чл. 20.  (1) Лицата и семействата, които отговарят на условията по чл. 18, се подреждат в зависимост от степента на жилищната им нужда в групи, както следва:


1.  граждани, които следва да освободят заеманите от тях жилища и помещения, собствеността върху които се възстановява по Закона за възстановяване собствеността върху одържавени недвижими имоти и по други закони за възстановяване на собствеността;


2.  незаемащи жилищна площ и ползващи не по-малко от година за жилища нежилищни помещения, като бараки, изби, непригодни тавански помещения и др.;


3. живеещи в жилищни помещения, негодни за обитаване, вредни в санитарно-хигиенно отношение или застрашени от самосрутване, освидетелствани по установения за това ред;


4.  семейства, живеещи въз основа на свободно договаряне;


5.  заемащи недостатъчна жилищна площ по нормите на чл. 30.


(2) Заемането на помещенията по ал. 1, т. 2 и 3 е основание за еднократно установяване и степенуване на жилищната нужда на обитателите. Повторното им обитаване от други наематели не поражда права за ново определяне на жилищната нужда.


(3) При подреждане на лицата и семействата в една и съща група се дава предимство на: 

1. семейства с две и повече деца;

2. самотни родители на непълнолетни деца;


3.  (изм. – Решение № 615/21.06.2018 г.) семейства, в които един от членовете е със степен на трайно намалена работоспособност/вид и степен на увреждане над 90 на сто и от 71 до 90 на сто (обстоятелството се удостоверява с валидно експертно решение на ТЕЛК);


4.  млади семейства;


5.  семейства или лица, които са живели по-дълго време при тежки жилищни условия.


6. лица, живели до завършване на средно образование в Домове за отглеждане на деца без родителски грижи.

Чл. 21.  (1) В Общината се съставя и поддържа картотека на нуждаещите се от жилища лица и семейства, които отговарят на условията по чл. 18.


(2) Картотекирането на нуждаещите се от жилища граждани се извършва въз основа на молба и декларация по образец, утвърден от кмета на общината, в които се посочват:


1.  броят, трите имена, възрастта и продължителността на адресната регистрация на членовете на семейството;


2.  жилищните условия, при които живее семейството към момента на представяне на молбата; вписват се данни за вида (жилищни, нежилищни), размера и собствеността на обитаваните помещения;


3.  извършени сделки с недвижими имоти по чл. 18, ал. 1, т. 3;


4.  притежавано имущество по чл. 18, ал. 1, т. 4;


5.  общ годишен доход на членовете на семейството за предходната година, формиран от заплати и пенсии, както и допълнителни доходи от хонорари, търговска и стопанска дейност, отдаване на собствен сграден фонд под наем, земеделски земи под аренда и др.;


6.  данни за предишни вписвания в картотеките.


Чл. 22.  (1) Кмета на общината назначава комисия за картотекиране на нуждаещите се граждани, в състав – председател – зам. кмет и членове – представители на служба “Общинска собственост” и общинска служба “Социално подпомагане”, лекар, юрист и др. и одобрява правила за тяхната работа.


(2) Комисиите по ал. 1 разглеждат в двумесечен срок подадените молби и декларации, вземат решение за включване или невключване на гражданите в картотеките и определят степента на жилищната нужда на отделните семейства (лицата) по групи и подгрупи съгласно чл. 20.


(3) (изм. – Решение № 615/21.06.2018 г.) Решението на комисията се съобщава и се обжалва по реда на Административнопроцесуалния кодекс.


Чл. 23.  Гражданинът остава картотекиран като нуждаещ се от жилище и когато:


1.  (Реш.№ 732/29.03.2011 г.) отменен

2.  учи в друго населено място или извън страната;


3.  работи в друго населено място или извън страната.

Чл. 24.  (1) (Реш.№ 732/29.03.2011 г.) Гражданите, картотекирани по реда на тази глава, са длъжни при промяна на личните данни по чл. 21, ал. 2, т. 1 и т. 2 и на условията по чл. 18 да уведомят в едномесечен срок писмено общината чрез попълване на нова декларация. Картотекираните по реда на тази глава граждани са длъжни ежегодно да подават декларация по чл. 18, в срок до 31.12. на текущата година.

(2) Гражданите, които започват индивидуално или групово жилищно строителство или са включени в жилищностроителни кооперации, уведомяват писмено общината в едномесечен срок от издаването на разрешението за строеж.


(3) При предоставяне на ведомствено жилище или жилище на търговско дружество за настаняване или закупуване на картотекиран гражданин ведомството, съответно търговското дружество, уведомява в едномесечен срок общината по местоживеене на работника или служителя.


Чл. 25.  (1) Изваждат се от картотеката:


1.  придобилите имоти по чл. 18, ал. 1, т. 1 и 2;


2.  включените в строителството по чл. 24, ал. 2;


3. настанените в жилище, което отговаря на нормите за жилищно задоволяване по чл. 30.

4. (Реш.№732/29.03.2011 г.) отказалите да бъдат настанени в общинско жилище.

(2) (Реш.№732/29.03.2011 г.) Гражданите, посочили неверни данни или несъобщили в декларациите обстоятелствата, свързани с условията по чл. 18, ал. 1, чл. 20, чл. 21, ал. 2, т. 1, 2 и 6 и чл. 24, ал. 2, носят отговорност по чл. 313 от Наказателния кодекс и се изваждат от картотеката за срок от 5 години. Изваждат се от картотеката и картотекирани граждани, които не са подали декларации в сроковете по чл. 24, ал. 1.

(3) (изм. – Решение № 615/21.06.2018 г.) Изваждането от картотеката се извършва с решение на комисията по чл. 22.  Решението се съобщава и се обжалва по реда на Административнопроцесуалния кодекс.


Чл. 26.  Документите, подадени от гражданите при кандидатстване за настаняване под наем в общинско жилище, се съхраняват в общинската картотека до 5 години след изваждането им от картотеката.


Чл. 27.  (1) Поредността по групи и подгрупи на картотекираните граждани се актуализира всяка година.  Тя не се променя в течение на годината освен при условията на чл. 24, ал. 1 и служебно от комисията по чл. 22 с протокол.


(2) Въз основа на определената към 31 декември на предходната година поредност по групи и подгрупи, броя и вида на жилищата, които ще се разпределят през годината, комисията по чл. 22 изготвят проект на годишен списък на гражданите, които ще бъдат настанени под наем.


(3) При изготвяне на списъка по ал. 2 се вземат предвид броят и видът на новоизградените общински жилища, на тези, които се очаква да бъдат освободени през годината, и на придобитите по силата на сключени договори и на други правни сделки.


(4) Проектосписъкът по ал. 2 се обявява до 20 януари на определеното за целта място в общината.  В 14-дневен срок от обявяването гражданите могат да правят възражения и искания по списъка.


(5) Постъпилите възражения и искания се разглеждат в едномесечен срок от кмета на общината.  Утвърденият от него списък може да се обжалва пред общинския съвет в 7-дневен срок от утвърждаването му.  Общинският съвет се произнася по жалбите на следващото си заседание, но не по-късно от 1 месец след изтичане на срока за обжалване, и решението му е окончателно.


Чл. 28.  (1) Жилищата за настаняване на гражданите, включени в списъка по чл. 27, ал. 2, се определят по нормите за жилищно задоволяване, установени в чл. 30.


(2) Настаняването на гражданите от списъците по чл. 27, ал. 5 продължава и след приключване на календарната година до утвърждаването на нови списъци за следващата година.


(3) Гражданите, включени в списъците от предходната година и неполучили жилища, се включват в началото на списъка през текущата година при спазване на установената поредност, освен ако има промяна на условията по чл. 18, на групите по чл. 20 и на данните по чл. 21.


(4) Настаняването се извършва със заповед на кмета на общината.


(5) Въз основа на настанителната заповед органът по ал. 4 сключва писмен договор за наем, в който се определят: редът за предаване и приемане на имота;  правата и задълженията на наемателя и наемодателя;  наемната цена;  срокът;  отговорността при неизпълнение; поддържането (текущи и основни ремонти) и други условия по наемното правоотношение.


Чл. 29.  (1) (изм. – Решение № 615/21.06.2018 г.) Гражданите, настанени под наем в жилища по чл. 2, ал. 1, т. 1, представят ежегодно до 31 декември декларации за обстоятелствата по чл. 18, ал. 1.


(2) При изменение на данните и условията по чл. 20 и 21, водещо до промяна на жилищните нужди, определени с нормите по чл. 30, наемателите се пренастаняват в други жилища.


Чл. 30.  (1) Установяват се следните норми за жилищно задоволяване:


1.  на едночленно семейство - до 25 кв. м. жилищна площ;


2.  на двучленно семейство - до 40 кв. м. жилищна площ;


3.  на тричленно и четиричленно семейство - до 55 кв. м. жилищна площ;


4.  на семейство с 5 и повече членове - до 15 кв. м. жилищна площ в повече за следващите членове.


(2) При определяне на необходимата жилищна площ се взема предвид и детето, което ще се роди.


(3) За задоволяване на специфични нужди може да се предостави допълнителна жилищна площ (стая) до 15 кв. м:


1.  на хабилитирани научни работници, които не притежават помещения или ателиета за упражняване на научна и творческа дейност;


2.  когато член от семейството страда от болест, която налага изолация, съгласно списъка на болестите, утвърден от министъра на здравеопазването, или се нуждае от помощта на друго лице;


3.  на млади семейства;


4. на семейство, с което са живели непрекъснато в едно домакинство в продължение на 2 и повече години и продължават да живеят пълнолетни низходящи и възходящи, които не притежават жилищен или вилен имот в страната.


(4) (изм. – Решение № 615/21.06.2018 г.) Когато жилището надвишава нормите за жилищно задоволяване по предходните алинеи, за жилищната площ над тези норми се заплаща наемна цена в двоен размер, спрямо определената от общинския съвет.

Чл. 31.  В едно жилище се настанява само едно семейство.


Чл. 32. (изм. – Решение № 615/21.06.2018 г.) Преди издаване на настанителната заповед гражданите подават нова декларация за обстоятелствата по чл. 18.  Настъпилите промени се вземат предвид при настаняването.


Чл. 33.  (1) Заповедта по чл. 28, ал. 4 се издава за свободни от наематели жилища, както и за новопостроени жилища, за които е издадено писмено разрешение за ползване по установения ред.


(2) Заповедта има действие за всички членове от семейството на настанения.

 (3) Заповедта се съобщава по реда на чл. 61 от Административнопроцесуалния кодекс и влиза в сила от датата на фактическото предаване на жилището. В съобщението се насрочва датата за фактическото предаване.


(4) Влезлите в сила заповеди се изпълняват от служба "Общинска собственост".


(5) Ако настаненото лице в едномесечен срок от влизането в сила на заповедта не заеме жилището, органът, издал заповедта, може да я отмени.


Чл. 34.  При промяна на жилищната нужда, определена съгласно нормите за жилищно задоволяване по чл. 30, на настаненото семейство може да се предостави под наем друго жилище съобразно наличния жилищен фонд.


Чл. 35.  Запазват се наемните правоотношения с лицата, които:


1.  заемат изборна длъжност в органите на държавна власт или в органите на местното самоуправление в друго населено място;


2.  с решение на Министерския съвет или на друг държавен или общински орган са временно на работа в друго населено място в страната или вън от нея;


3.  са повикани на срочна военна служба;


4.  са осъдени да изтърпят наказание "лишаване от свобода".

ГЛАВА ІV отменена 2008 г.
Г л а в а  п е т а

АДМИНИСТРАТИВНОНАКАЗАТЕЛНИ РАЗПОРЕДБИ (отменена Реш.№ 732/29.03.2011 г.)
ДОПЪЛНИТЕЛНИ РАЗПОРЕДБИ
§ 1 ."Жилищен имот" по смисъла на тази Наредба е жилище (самостоятелна жилищна сграда,етаж или част от етаж), жилищностроителен парцел право на строеж или право на надстрояване или пристрояване на жилище, както и ограничено вещно право на ползване на жилище или парцел.

§  2."Вилен имот" по смисъла на тази Наредба е вила (самостоятелна вилна сграда, етаж или част от етаж), вилен парцел или право на строеж на вила, както и ограничено вещно право на ползване на вила или вилен парцел.

§  3. "Семейство" по смисъла на тази Наредба са: съпрузите и ненавършилите пълнолетие техни деца, ако не са встъпили в брак.

§ 4."Пренаемане” по смисъла на тази Наредба е отдаването под наем от наемателя на общинското жилище на трето лице.

§ 5. “Нежилищен имот” по смисъла на тази Наредба е урегулиран поземлен имот с отреждане за стопанска дейност, както и сгради със стопанско предназначение.
§ 5а. (нов – Решение № 615/21.06.2018 г.) “Домакинство” включва съпрузите, ненавършилите пълнолетие низходящи, възходящите и пълнолетните низходящи и техните съпрузи, както и братята и сестрите, съвместно живеещи в едно жилище и регистрирани на един и същи адрес.

§ 5б. (нов – Решение № 615/21.06.2018 г.) “Младо семейство” – семейство, в което съпрузите не са навършили 35 години към датата на решението на комисията по чл. 22, ал. 3 или родители, които отглеждат заедно своите непълнолетни деца без да са сключили брак.
§ 5в. (нов, приет с Решение №312/ 16.01.2025г.) "Жилищна площ" е сборът от площите на помещенията в жилището с основно предназначение за дневни, спални и детски стаи, измерена по вътрешните зидарски очертания на стените.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 5. (нов, приет с Решение №312/16.01.2025г.) Наредбата влиза в сила в седемдневен срок от приемането й от Общински съвет - Нова Загора.
§ 6. Когато общинското жилище е реално поделяемо, съгласно строителните права и норми, на всеки един от наемателите може да бъде продадена заеманата от него реална част, като отделен жилищен имот. 

§ 7. Настоящата наредба се приема на основание чл. 45а, ал. 1 от ЗОС.

§ 8.  Указания по прилагането на Наредбата, както и контролът по нейното изпълнение, се възлага на Кмета на Общината.

§ 9.  Настоящата Наредба отменя  глава пета от НРПСУРОИ НА община Нова Загора.
§10. Настоящата Наредба е приета с Решение № 266/27.01.2005 г. и променяна с решение № 310/17.03.2005 г., Решение № 397/19.07.2005 г., Решение № 108/30.04.2008 г., Решение № 191 от 3.10.2008 г., Реш. № 732/29.03.2011 г., изм. и доп. – Решение № 615/21.06.2018 г., Решение № 714/31.01.2019 г. и Решение №312/16.01.2025г. и при необходимост може да бъде допълвана и променяна от Общинския съвет по реда, по който е приета.

Наредба за условията и реда за установяване на жилищни нужди, настаняване под наем и продажба на общински жилища в община Нова Загора


